Vaikka MiFIR-asetuksessa on jo konsolidoitujen kauppatietojen peruskehys, tarjolle ei ole tullut yhtään konsolidoitujen kauppatietojen tarjoajaa yhdellekään omaisuuserien luokalle, koska siihen ei ole kaupallisia kannustimia, se edellyttää yksittäisten käyttöoikeussopimusten tekemistä ja liiketoimia koskevien tietojen laatu on riittämätön. Komissio aikoo muuttaa MiFIR-asetusta, jotta voidaan tehokkaasti luoda konsolidoidut kauppatiedot, joilla pyritään pienentämään kaikkien markkinaosapuolten likviditeettiriskiä ja kaupan toteuttamisriskiä. Tämän vuoksi uuden kehyksen tavoitteena tulisi olla toisaalta markkinatietojen laadun parantaminen ja markkinatietojen konsolidoinnin edistäminen. Toisaalta sen tulisi myös helpottaa markkinatietojen käyttöoikeuden myöntämistä ja tehdä markkinatietojen konsolidoinnista liiketaloudellisesti järkevää.

Vaikutustenarvioinnissa tarkastellaan kahta vaihtoehtojoukkoa, joihin liittyy tason 2 toimenpiteitä. Toimenpiteillä yhdenmukaistetaan markkinatietokenttiä, joita kaikki ”raportoitavilla arvopapereilla” kaupankäyntiä tarjoavat tai niillä kauppaa käyvät toimeksiantojen toteuttamispaikat käyttävät pakollisessa, maksuttomassa tietojen toimittamisessa. 1. Vaihtoehdot, joilla parannetaan markkinatietojen laatua / edistetään markkinatietojen konsolidointia (”konsolidointivaihtoehdot”) Vaihtoehto 1.1 (itsenäinen koostaminen): Markkinaosapuolet voisivat rekisteröityä Euroopan arvopaperimarkkinaviranomaisen (ESMA) rekisteriin itsenäisiksi koostajiksi. Näin ne voisivat kerätä ja konsolidoida markkinatietoja omaan sisäiseen käyttöönsä suoraan omaan datakeskukseensa. Vaihtoehto 1.2 (kilpailevat konsolidoijat): ESMAn rekisteriin rekisteröityneet kilpailevat markkinatietojen konsolidoijat keräisivät markkinatietoja ja konsolidoisivat niitä suoraan tilaajansa datakeskukseen (hajautettu konsolidointi), jolloin dataviive olisi pienempi. Vaihtoehto 1.3 (pörssipohjainen konsolidoija). Osakkeiden osalta EU:n pörssit tai joukkovelkakirjojen ja johdannaisten osalta ensisijainen likviditeetin keskus konsolidoivat kaikki kauppatiedot niistä arvopapereista, joita niillä on listoillaan (osakkeiden osalta arvopaperipörssit) tai joille ne ovat ensisijainen likviditeetin keskus (kaikki muut omaisuuserien luokat). Vaihtoehto 1.4 (yksi konsolidoija). Kaikkien markkinatietojen konsolidointi annettaisiin tehtäväksi yhdelle markkinatietojen konsolidoijalle, jonka ESMA valitsee kilpailutuksen perusteella. Konsolidoitujen kauppatietojen tarjoaja olisi riippumaton kaikista tietojen toimittajista. Vaihtoehto 1.5 (kaupan keskittämissääntö). Tähän vaihtoehtoon ei sisälly konsolidoituja kauppatietoja; sen sijaan tietyn rahoitusvälinelajin kaupankäynti konsolidoidaan rajoitettuun määrään kauppapaikkoja. Kaupankäynnin konsolidointi vähentää markkinatietojen lähteitä, ja tietojen konsolidoinnilla on vähemmän merkitystä, tai sitä ei ehkä tarvita lainkaan. Tässä vaihtoehtojoukossa 1.2 ja 1.4 ovat parhaiksi arvioidut vaihtoehdot: se, että yhdistetään yksi tai useampi konsolidoija ja itsenäisen koostamisen (vaihtoehto 1.1.) mahdollisuus, on tuloksellisin tapa asettaa kaupan jälkeiset perustiedot kaikkien markkinaosapuolten saataville tasapuolisesti ja tehokkaasti ja lisätä kaupan jälkeistä avoimuutta. Mitä tulee markkinatietojen optimaaliseen laatuun ja niiden oikea-aikaiseen toimittamiseen, vaihtoehto 1.2 on pienessä etulyöntiasemassa. Toisaalta vaihtoehdon 1.4 etuna on se, että se tarjoaa mahdollisuuden valita konsolidoijaksi aivan uuden markkinoille tulevan toimijan, joka on täysin riippumaton sekä markkinatietojen toimittajista että markkinatietoyrityksistä. 2. Vaihtoehdot, joilla helpotetaan markkinatietojen käyttöoikeuden myöntämistä / tehdään markkinatietojen konsolidoinnista liiketaloudellisesti järkevää (”käyttöoikeusvaihtoehdot”) Vaihtoehto 2.1 (ei lakisääteisiä tilausmaksuja). Tässä vaihtoehdossa ei vaadittaisi vähimmäistilausmaksuja. Tilausmaksujen odotettaisiin siis kattavan vain konsolidoitujen kauppatietojen tarjoajan toimintakustannukset, eikä tuloja jaettaisi tietojen toimittajille. Vaihtoehto 2.2 (lakisääteinen tilausmaksu). Tässä vaihtoehdossa asetetaan lakisääteinen vähimmäistilausmaksu. Näin pyritään luomaan tilanne, jossa konsolidoijien ja tietojen toimittajien edut ovat yhteneviä, sillä vaihtoehto mahdollistaisi tulojen jakamisen markkinatietojen toimittajille. Vaihtoehto 2.3 (lakisääteinen tilausmaksu ja viitehintaa koskevan vapautuksen käyttömaksu). Tässä vaihtoehdossa asetetaan lakisääteinen vähimmäistilausmaksu (vaihtoehtoon liittyy tulojen jakaminen), ja vaihtoehtoon sisältyy käytön lisämaksu kauppapaikoille, jotka käyttävät markkinatietoja viitehintana. Tässä vaihtoehtojoukossa 2.3 on parhaaksi arvioitu vaihtoehto, koska se sekä edistää entistä laadukkaampien markkinatietojen saamista tietojen toimittajilta että kannustaa markkinaosapuolia suosimaan avoimia markkinoita.